B. Bugár, podpredseda NR SR: (2003-07-03):
B. Hanzel, poslanec: Vážený pán predsedajúci, vážená poloprázdna poslanecká snemovňa, dovoľte mi, aby som sa vyjadril aspoň k časti predkladaného návrhu týkajúceho sa používania zimných pneumatík. Mnohí z nás preferujú zimnú pneumatiku len s hrubším dezénom, ktorý zaberá na snehu. Toto, samozrejme, nie je celkom pravda. Zimné pneumatiky sú konštruované na tom, aby v zime lepšie priľnuli k ceste, aby sa dalo brzdiť na ceste aj v prípade, že nie je sneh. Sú konštruované tým spôsobom, že už pod 7 °C majú úplne inú schopnosť brzdiť na asfalte ako letné pneumatiky. Preto môžem povedať, a zodpovedne povedať aj z vlastnej skúsenosti, že je nezodpovedné rozprávať a diskutovať vôbec o tom, že by sme mali používať v zime letné pneumatiky. Však to je predsa niečo absurdné, aby sme používali pneumatiky, ktoré nie sú prispôsobené technickému stavu vozidla. Dokonca je to jedna zo základných požiadaviek vodiča, že musí mať vždy vozidlo prispôsobené podmienkam cesty. Takže toto je jeden z mojich hlavných dôvodov, prečo musím argumentovať a žiadam vás o to, aby ste si uvedomili, že nám ide nielen o životy tých vodičov, ktorí majú letné pneumatiky na svojom aute, ale aj o životy všetkých ostatných občanov, ktorí si zodpovedne splnia svoju povinnosť a snažia sa byť bezpeční na ceste tým, že majú zimné pneumatiky. Ja môžem takisto povedať, že si neviem ani predstaviť, že by som súhlasil s takou vecou, aby som súhlasil, že vodiči budú mať letné pneumatiky v zime a že niektorí z takýchto vodičov mi povedzme nešťastnou náhodou zabije moje dieťa. Však to nemusí byť len druhé vozidlo, s ktorým sa zrazí alebo ktoré mu urobí škodu, alebo kde zabije niekoľko ľudí na ceste, to môžu byť chodci, to môže byť bicyklista, to môže byť ktokoľvek. Priznám sa, že sme tu rozprávali aj o rôznych sociálnych aspektoch, dokonca aj pred chvíľočkou niekto so mnou vyprával o sociálnych aspektoch tohto zákona, či ľudia budú mať peniaze na zimné pneumatiky, lebo nebudú mať. Ja hovorím, keď má človek peniaze na auto, musí si zabezpečiť aj to, aby mal peniaze na svoju základnú bezpečnosť aj na bezpečnosť ostatných, ktorí sa zúčastňujú premávky. A tí, ktorí sa zúčastňujú cestnej premávky, nie sú len vodiči, nie sme len my, sú to naše rodiny, naše deti, sú to chodci, cyklisti a dnes môžeme povedať, že cestnej premávky sa zúčastňuje skoro každý občan našej republiky, lebo cestná premávka je dnes už tak rozšírená, že sa nedá povedať, že by sa niekto z nás ocitol mimo cesty. Čo sa týka motocyklov. Myslím si, že zrovnoprávnenie je absolútne namieste, lebo dnešné motocykle sú úplne iné ako kedysi a nevidím najmenší dôvod, prečo by sme mali obmedzovať rýchlosť motocyklov voči iným. Ale škoda, že tu nie je pán minister, lebo by som určite silne apeloval na to, aby urobil zvýšenú kontrolu a zvýšené sankcie na tých motocyklistov, ktorí rýchlosť nedodržiavajú, lebo vidíme to aj v Bratislave, aj všade okolo nás, je to úplne hrozné, keď niekto po meste prejde 130-kou, nie na diaľnici. Takže v tejto oblasti by som sám, keby sa dalo, rozhodne pridal za to, aby sa sankcie rozhodne podstatne zvýšili. Ale limitovanie rýchlosti motocyklov v dnešnej dobe a v dnešnej technike je trošičku nezmysel. Ešte musím prečítať pozmeňujúci návrh. A to je: 1. v názve zákona sa za slová „sa mení“ dopĺňajú slová „a dopĺňa“, 2. v čl. I v úvodnej vete sa za slová „sa mení“ dopĺňajú slová „a dopĺňa“, 3. v čl. I bod 1 znie: v § 15 ods. 2 sa vypúšťa posledná veta, 4. v čl. I bod 2 znie: za § 31 sa vkladá nový § 31a, ktorý znie – a teraz myslím, že ste to všetci dostali, takže už to nemusím čítať, áno? Ďakujem veľmi pekne a dúfam, že všetci podporíte tento návrh. Ďakujem pekne.